- ចំលួន ប៉ាសុន
- <
- ២២
- >

២២
សារ សាដាច់ ប៉ាឡាក់ ប៉្រើ បាឡាម ឡាំ ប៉ាគ់ អ៊ែ
១ សុនសាត អ៊ីស្រាអ៊ែល កា ចាក ឡាច់ ឡឹង ចារ ណោះ ឡាំ ប៉្រគ័ រ៉ាណើះ ពឹង តេះ សុនសាត ម៉ូអាប់ ប៊ែង អា ទៀក ទ្រូង យដាន់ ត្រង់ មឿង យេរីខូ ឡាក់ អ្វៃ ហាង តោ។ ២ ទី សាដាច់ ម៉ោញ ដូវ សិច បាឡាក់ គន វគ័ ស៊ីបពរ ឡាក់ រ៉ាំងហៃ ប៉ាថេត ម៉ូអាប់ អ៊ែ អ្លុ អន់តគ់ ទិ សារ ឡាក់ សុនសាត អ៊ីស្រាអ៊ែល ប៉្រគ័ កា សុនសាត អាម៉ូរី ពែ។ ៣ ណោះ ហង សុនសាត ម៉ូអាប់ កា អ្យូគ រ៉ារ៉ៃត ឡាកោ កាខាក់ កា សុនសាត អ៊ីស្រាអ៊ែល ញន កា អន់ឌែ ទី ចំលួន អៀង។ ៤ ផះ ណោះ សុនសាត ម៉ូអាប់ កា ឡាំ រ៉ះ កា មួត ក្រាគ់ តាំងកង់ សុនសាត ម៉ាឌៀន ផា «មួត ណោះ ចាបះ កា ចឹង អ្យក់ ទិ កាណាគ័ ញ៉ាៗ ឡាក់ ពិន ទី ពៀប ឡាក់ កា រ៉ក់ សា សាម៉ោង ពឹង ម៉ីរ ទិ ប្លី ឡូត»។ ៥ សាដាច់ បាឡាក់ កា ប៉្រើ ពូ ឡាំ រ៉ះ កា វគ័ បាឡាម គន វគ័ បេអ៊រ អ្វៃ ប៉ាគ់ ស្រុក ពេថោរ ឡាក់ អ្វៃ រហាង តាំងលេ ឡាក់ ស្រុក កាណើត អ៊ែ លូ រ៉ះ ផា «ទី សុនសាត ម៉ោញ ឡាក់ ឡាច់ ឡឹង ប៉ាថេត អ៊ីស៊ីប អន់ឌែ ពឹះ អ្វៃ ប៉ាញ័ តេះ ទឹប ប៉្រគ័ រ៉ាណើះ ក្យាម័ អាញ់។ ៦ ទឹល នីណោ័ះ ប៉រ់ អីស ឡាំ ប៉ាគ់ ប៉ាថេត អាញ់ កិញអៀ ហង ម៉ាគ់ អីស ប៉ាស្យាប សុនសាត អា កា អាញ់ ខង អន់ឌែ កេង ក្វា ឡឹង កាំឡាំង អាញ់ កាខាក់។ ផា អីស ប៉ាស្យាប អន់ឌែ ណោះ ឃឺ អ៊ែ អាញ់ ចឹង តាកូះ លូ អន់ឌែ ទី ទ្រង អាញ់ ឡូត លូ ចឹង តាំងហ្យិត ឡាច់ អន់ឌែ ឡឹង ប៉ាថេត អា ទី ដេល ខង អាញ់ អ្លុ អន់តគ់ ផា ផា អីស អន់ សារ ដាគ់ កា បក់ ចំ បក់ ណោះ ចឹង ទី សារ ដាគ់ ហះកា ផា អីស ប៉ាស្យាប កា បក់ ចំ បក់ ណោះ កា ចឹង ត្រគ់ សារ ប៉ាស្យាប តាទឹច ឡូត»។
៧ មួត ក្រាគ់ តាំងកង់ សុនសាត ម៉ូអាប់ លូ មួត ក្រាគ់ តាំងកង់ សុនសាត ម៉ាឌៀន អន់ឌែ កា ប៉ាណាំ គួប ឡាច់ ចាក ទឹប ទ្រុង លៀន សាំរ៉ាប់ ច្វាល់ គ្រូ អំហ្ម ដេល។ អន់ឌែ កា ឡាំ ទឹល ប៉ាគ់ ហី វគ័ បាឡាម លូ រ៉ះ ពួយ ប៉ានឹរ សាដាច់ បាឡាក់ រ៉ះ កា អន់ឌែ ពែ។ ៨ កេះណោះ វគ័ បាឡាម តើល ផា «ប៉រ់ អន់ដីស ទិឌូ ដំ ហះ អា ម៉ោញ ម៉ាំង ហិ កេះ ណោះ អាញ់ ចឹង រ៉ះ កា អន់ដីស ពួយ សារ ប‌៉្រ័ះ ប៊កកាតយ័ ចឹង រ៉ះ កា អាញ់»។ ទឹល នីណោ័ះ មួត ម៉ៃគ ណាំផា សុនសាត ម៉ូអាប់ កា តៃប ពឹង ហី វគ័ បាឡាម ណោះ ហង។ ៩ ម៉ាំង ណោះ ប‌៉្រ័ះ ប៊កកាតយ័ ជឹរ អំប៉ញ់ វគ័ បាឡាម ផា «ពឿ អ្វៃ ពឹង ហី អីស អា ?» ១០ វគ័ បាឡាម តើល ប‌៉្រ័ះ ប៊កកាតយ័ ផា «បាឡាក់ គន វគ័ ស៊ីបពរ ឡាក់ សាដាច់ សុនសាត ម៉ូអាប់ អ៊ែ ប៉្រើ អន់ឌែ ឡាំ រ៉ះ កា អាញ់ ផា ១១ "ទី សុនសាត ម៉ោញ ឡាច់ ឡឹង ប៉ាថេត អ៊ីស៊ីប ពឹះ អ្វៃ ប៉ាញ័ តេះ , កិញអៀ ប៉រ់ អីស ឡាំ ប៉ាស្យាប សុនសាត ណោះ កា អាញ់ ឃឺ អ៊ែ អាញ់ ចឹង តាកូះ លូ អន់ឌែ ទី ទ្រង អាញ់ ទឹប តាំងហ្យិត ឡាច់ អន់ឌែ ដេល"»។ ១២ ប‌៉្រ័ះ ប៊កកាតយ័ រ៉ះ កា វគ័ បាឡាម ផា «ជែ ឡាំ ពួយ អន់ឌែ ដៃ កា អូ ត្រគ់ ប៉ាស្យាប កា សុនសាត ណោះ ដេល ខង អាញ់ អន់ សារ ដាគ់ កា អន់ឌែ កេះ»។ ១៣ ប៉ាគ់ កាំលឺ វគ័ បាឡាម កា អ្យូវ រ៉ះ កា មួត ម៉ៃគ ណាំផា ឡាក់ សាដាច់ បាឡាក់ ប៉្រើ ឡាំ ណោះ ផា «ប៉រ់ អន់ដីស សឹត ប៉ាគ់ ស្រុក តេះ អន់ដីស ទៅ ពិ ខង ប‌៉្រ័ះ ប៊កកាតយ័ អូ អន់ អាញ់ ឡាំ ពួយ អន់ដីស អុះ»។ ១៤ មួត ម៉ៃគ ណាំផា សុនសាត ម៉ូអាប់ កា អ្យូវ ប៉ាណាំ គួប សឹត រ៉ះ កា សាដាច់ បាឡាក់ ផា «វគ័ បាឡាម អូ ចៃ ឡាំ ពួយ ញឹន អុះ»។
១៥ កេះណោះ សាដាច់ បាឡាក់ កា ប៉្រើ មួត ម៉ៃគ ណាំផា អៀង ឡឹង មួត អន់ទ្រួល ឡាក់ ប៉្រគ័ កាន តីស ក្វា ឡឹង អន់ទ្រួល ឡាំ ម៉ោញ ទង ណាវ្គ។ ១៦ អន់ឌែ កា ឡាំ ទឹល ប៉ាគ់ ហី វគ័ បាឡាម លូ រ៉ះ ផា «សាដាច់ បាឡាក់ គន វគ័ ស៊ីបពរ អ៊ែ រ៉ះ ផា "ប៉រ់ អីស ឡាំ ប៉ាគ់ ហី អាញ់ ជែ អន់ ទី សារ ញ៉ា ប៉ាំងខើក អីស អូ អន់ ឡាំ ដៃ ១៧ ខង អាញ់ ចឹង អន់ រ៉ាំងវ៉ាន័ កា អីស អៀង លូ ផា អីស ប៉ិច ប៉្រើ អាញ់ ប៉្រគ័ ញ៉ា កាតាម កា អាញ់ ចឹង ប៉្រគ័ ពួយ ទិណោ័ះ ឡូត។ ទឹល នីណោ័ះ ប៉រ់ អីស ឡាំ ប៉ាស្យាប សុនសាត ណោះ កា អាញ់ ណើ"»។ ១៨ ហះកា វគ័ បាឡាម តើល អន់ឌែ ផា «យ‌៉័ះ សាដាច់ បាឡាក់ អន់ ម៉ាស លូ ប៉្រាក់ ម៉ោញ ហី អ៊ែ កាតាម កា អាញ់ អូ ប៉្រគ័ យច ឡឹង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ រ៉ះ ណោះ អុះ យ‌៉័ះ ង៉ារ ថិ លើ តីស កាតាម»។ ១៩ ទឹល នីណោ័ះ ប៉រ់ អន់ដីស ទិឌូ ដំ ហះ អា ម៉ោញ ម៉ាំង ពិ ម៉ាគ់ អាញ់ ចឹង អ្លុ អន់តគ់ ផា ប‌៉្រ័ះ ប៊កកាតយ័ ចឹង រ៉ះ កា អាញ់ នីចម័ ណាវ្គ»។ ២០ ប៉ាគ់ កាម៉ាំង ប‌៉្រ័ះ ប៊កកាតយ័ ជឹរ កាប លូ វគ័ បាឡាម ផា «ញន កា អន់ឌែ ឡាំ អ្យក់ អីស នីអៀ ទឹល នីណោ័ះ ហគ់ ឡាំ អន់ឌូ លូ អន់ឌែ ពិ។ ហះកា អីស ត្រគ់ ប៉្រគ័ ពួយ ដឹង សារ ញ៉ា ឡាក់ អាញ់ ចឹង ប៉្រើ អីស ប៉្រគ័»។
២១ វគ័ បាឡាម កា អ្យូវ ឡឹង កាំលឺ អ៊ែ អ្យក់ អាន ចៃគ ពឹង អង់កក់ លៀ យ៉ង់ កេះណោះ ចាក ឡាច់ ពួយ មួត ម៉ៃគ ណាំផា សុនសាត ម៉ូអាប់។ ២២ ផះ ណោះ ប‌៉្រ័ះ ប៊កកាតយ័ កា អឺក កាខាក់ ញន កា វគ័ បាឡាម ឡាច់ ចាក ពួយ អន់ឌែ ណោះ។ ផះ វគ័ បាឡាម អ្វៃ ជិះ លៀ ទឹប ទី ទុច ពៀរ ដូវ ចាក អន់ឌូ លូ អ៊ែ ដេល ប៊យ ប‌៉្រ័ះ ប៊កកាតយ័ កា អន់តាវ ពឹង អន់តិគ័ ទ្រង វគ័ បាឡាម ភឿ ប៉ាសាំង លូ អ៊ែ។ ២៣ លៀ កា ប៉ប័ ប៊យ ប‌៉្រ័ះ ប៊កកាតយ័ អ្វៃ អន់តាវ ពឹង អន់តិគ័ ទ្រង ទឹប ចឹក ដាវ ពឹង តី អ៊ែ ដេល លៀ កា វ៉េះ ម៉ុត ពឹង ម៉ីរ, វគ័ បាឡាម កា ពីត លៀ អន់ ចាក ពឹង ទ្រង ទៅ ណាវ្គ។ ២៤ កេះ ណោះ ប៊យ ប‌៉្រ័ះ ប៊កកាតយ័ កា អន់តាវ ពឹង អន់តិគ័ ទ្រង ពឹង ម៉ីរ ប៉្លៃ កាច អង់កាច, ទ្រង ណោះ អង់អ្យាគ័ ខង ទី រ៉ាំប៊ង ទិ ពៀរ ប៊ែង។ ២៥ លៀ កា ប៉ប័ ប៊យ ប‌៉្រ័ះ ប៊កកាតយ័ ណាវ្គ អ៊ែ កា វ៉េះ ទឹះ រ៉ាំប៊ង ណោះ ប៉្រគ័ អន់ ជុង វគ័ បាឡាម កាតត់ ពឹង រ៉ាំប៊ង។ បាឡាម កា ពីត អ៊ែ ម៉ោញ ទង ណាវ្គ។ ២៦ ប៊យ ប‌៉្រ័ះ ប៊កកាតយ័ កា ចាក ប៉ាគ់ ង៉ីរ ប៊ែត អន់តាវ ត្រង់ ចារ អង់អ្យាគ័ ឡាក់ អូ ទី ទ្រង ចឹង វ៉េះ គែង សាម៉ា គែង សាំងអ្យោ អុះ។ ២៧ លៀ កា ប៉ប័ ប៊យ ប‌៉្រ័ះ ប៊កកាតយ័ ណោះ អ៊ែ កា ជន តាកុល ទឹះ តេះ ទឹប វគ័ បាឡាម អ្វៃ ពឹង អង់កក់ អ៊ែ ដេល, វគ័ បាឡាម កា អឺក ខាក់ កា ពីត លៀ លូ អ៊្លង កាទូង។ ២៨ ប‌៉្រ័ះ ប៊កកាតយ័ កា ប៉្រគ័ អន់ លៀ អ្លុ កាប អ៊ែ កា កាប កា វគ័ បាឡាម ផា «អាញ់ ប៉្រគ័ កា អីស នីចម័ បះ អីស ពីត អាញ់ ទឹល ប៉ៃង ទង នីអៀ ហះ ?» ២៩ វគ័ បាឡាម តើល លៀ ផា «ញន កា អីស អូ ចៃ ប៉្រគ័ ពួយ អាញ់ ប៉្រគ័ អន់ អាញ់ តាយួស កា ពូ ! ផា អាញ់ ចឹក ដាវ អាញ់ ចឹង ប៉ាន់តោ័ អ្លាត អីស ឡូត !»។ ៣០ លៀ ណោះ តើល ផា «អាញ់ ឡាក់ លៀ អីស ឡាក់ អីស ឃើយ ជិះ រ៉ប់ អីស ចាក លើយ ទឹល រ៉ប់ ដារ់ អា, ញ៉ា អាញ់ ឃើយ ប៉្រគ័ កា អីស នីអៀ ប ?»។ បាឡាម តើល ផា «អូ អុះ !»។
៣១ ផះ ណោះ ប‌៉្រ័ះ ប៊កកាតយ័ តាំបាង អន់ វគ័ បាឡាម ប៉ប័ ប៊យ ប‌៉្រ័ះ ប៊កកាតយ័ ឡាក់ អន់តាវ ពឹង ទ្រង ទឹប ចឹក ដាវ ពឹង តី, វគ័ បាឡាម កា ជន តាកុល មូប កល់ ទឹះ តេះ។ ៣២ ប៊យ ប‌៉្រ័ះ ប៊កកាតយ័ កា អំប៉ញ់ លូ វគ័ បាឡាម ផា «ញ៉ា ត្រគ់ អីស ពីត សាប៉្វាត័ លៀ អីស ទឹល ប៉ៃង ទង នីអៀ ? អាញ់ ឡាច់ ប៉ាសាំង លូ អីស ខង អីស ទី ពុត អូ ត្រង់ កា អាញ់។ ៣៣ លៀ អីស ប៉ប័ អាញ់ អ៊ែ កា វ៉េះ ឡាច់ ឡឹង អាញ់ ទឹល ប៉ៃង ទង ហះ អា កេះ។ ផា អ៊ែ អូ វ៉េះ ឡាច់ ឡឹង អាញ់ ចាបះ កា អាញ់ ប៉ាន់តោ័ អីស កេះ ហះកា អន់ លៀ អីស អ្វៃ រ៉ីស»។ ៣៤ វគ័ បាឡាម កា តើល ប៊យ ប‌៉្រ័ះ ប៊កកាតយ័ ផា «អាញ់ ប៉្រគ័ សារ យច កេះ ខង អាញ់ អូ អ្លុ អន់តគ់ កា អីស អ្វៃ ពឹង ទ្រង ប៉ាសាំង លូ អាញ់, ផា ង៉ារ ឡាក់ អាញ់ ចឹង ប៉្រគ័ អា អូ ត្រគ់ ពុត ពៀក អីស ទឹល នីណោ័ះ អាញ់ ចឹង វ៉ីល សឹត កិញអៀ ហង»។ ៣៥ ហះកា ប៊យ ប‌៉្រ័ះ ប៊កកាតយ័ តើល វគ័ បាឡាម ផា «ហគ់ ឡាំ អន់ឌូ លូ អន់ឌែ ណោះ ពិ ហះកា អីស ត្រគ់ កាប ដឹង សារ ញ៉ា ឡាក់ អាញ់ ចឹង រ៉ះ កា អីស ណោះ ហង»។ វគ័ បាឡាម កា ឡាំ អន់ឌូ លូ មួត ម៉ៃគ ណាំផា សាដាច់ បាឡាក់។
៣៦ ផះ សាដាច់ បាឡាក់ អ្លុ អន់តគ់ ផា វគ័ បាឡាម ក្យាម័ ចឹង ទឹល កេះ អ៊ែ កា ឡាំ ហាប់ វគ័ បាឡាម ប៉ាគ់ មឿង ម៉ោញ ពឹង ប៉ាថេត ម៉ូអាប់ ឡាក់ អ្វៃ រហាង ទៀក ទ្រូង អាណូន ឡាក់ គួយ ចាំងហាយ្គ កាខាក់។ ៣៧ សាដាច់ បាឡាក់ កាប លូ វគ័ បាឡាម ផា «អាញ់ ប៉្រើ ពូ ឡាំ រ៉ះ កា អីស ពែ ញ៉ា ត្រគ់ អីស អូ ចៃ ឡាំ ប៉ាគ់ ចារ អាញ់ ? ញ៉ា អាញ់ អូ ទី រ៉ាំងវ៉ាន័ ចឹង អន់ កា អីស ប ?» ៣៨ វគ័ បាឡាម តើល ផា «ហៃ អាញ់ ឡាំ ទឹល ប៉ាគ់ ចារ អីស កេះ ហះកា កិញអៀ អា អាញ់ អូ កាប ពួយ ពុត អាញ់ ទៅ អុះ ខង សារ ញ៉ា ឡាក់ ប‌៉្រ័ះ ចឹង រ៉ះ កា អាញ់ ឃឺ សារ ណោះ ហង ឡាក់ អាញ់ ចឹង រ៉ះ»។ ៣៩ វគ័ បាឡាម កា ឡាំ អន់ឌូ លូ សាដាច់ បាឡាក់ ទឹល ប៉ាគ់ មឿង គៀរយ៉ាត់ ហ៊ូសូត ៤០ សាដាច់ បាឡាក់ កា អ្យក់ រ៉ក់ លូ ចៀម ពុះ រ៉ាម៉ះ ប‌៉្រ័ះ ទឹប អ្យក់ ប៉ាំងឡៃ អន់ដា ជែក អន់ កា វគ័ បាឡាម លូ កា មួត ម៉ៃគ ណាំផា ឡាក់ អ្វៃ អន់ឌូ លូ អ៊ែ ដេល។
៤១ ប៉ាគ់ កាំលឺ សាដាច់ បាឡាក់ កា ប៉ាណាំ វគ័ បាឡាម ហាវ ពឹង ប៉ានឹម ឡាក់ ចារ ពូ រ៉ាម៉ះ ប‌៉្រ័ះ បាល។ ពឹង ចារ ណោះ អ៊ែ កា ហៃ ជឹរ ប៉ប័ មួត សុនសាត អ៊ីស្រាអ៊ែល អន់ដា។

- ចំលួន ប៉ាសុន
- <
- ២២
- >

© 2020 WBT