- ១ កូរិនថូះ
- <
- ៧
- >

៧
សារ ទី ក្លោ ទី កាម៉ាញ់
១ កាណុង សត់ត្រា អន់ដីស ច្រាគ់ ប៉ាហ្យើ កា អាញ់ ពែ អន់ដីស រ៉ះ ផា «កាម៉ាក័ អូ តៃប លូ អង់កាន់ ឡក់ ឃឺ ដាគ់ ហង»។ ២ ហះកា ភឿ ជែ អន់ ប៉្រគ័ លូ អង់កាន់ លូ កាម៉ាក័ ឡាឡិគ័ ឡាឡាគ័ ទឹល នីណោ័ះ កាម៉ាក័ ទិឌូ ត្រគ់ ទី កាម៉ាញ់ មួត អង់កាន់ ទិឌូ ត្រគ់ ទី ក្លោ ដេល។ ៣ ក្លោ ត្រគ់ តៃប លូ កាម៉ាញ់ កាម៉ាញ់ ត្រគ់ តៃប លូ ក្លោ និះទៅ ដេល។ ៤ កាម៉ាញ់ អូ ត្រគ់ តាំងឡា ឡាកោ អ៊ែ ទៅ អុះ ឃឺ ក្លោ ឡាក់ តាំងឡា អ៊ែ កាប៉ាច់ ក្លោ កា និះទៅ ដេល អូ ត្រគ់ អ៊ែ ទៅ អុះ ឡាក់ តាំងឡា ឡាកោ អ៊ែ ឃឺ កាម៉ាញ់ ឡាក់ តាំងឡា អ៊ែ។ ៥ ទឹល នីណោ័ះ ជែ តាគ់ ប៉ាំងអត់ មត គួប សោប ទី ដឹង ផះ ម៉ន់ អើ ប‌៉្រ័ះ អ្វៃ មត កា ទី ផា ភម គួប សោប។ ប៉ាគ់ កេះ ម៉ន់ កេះ ត្រគ់ តៃប លូ គួប ឡាក់ កា ថាម៉ាដា ទៅ អ្លុ ផៃគ ប‌៉្រ័ះ បឺគ សាតាំង ប៉្រើ អន់ដីស ប៉្រគ័ យច ញន កា សារ អូ ដាម័ អត់។ ៦ អាញ់ កាប នីអៀ ឃឺ អាញ់ រ៉ះ ដោច អូ ត្រគ់ អាញ់ ប៉្រើ អន់ដីស អូ តៃប លូ គួប នីណោ័ះ អុះ។ ៧ តាទឹច អ៊ែ អាញ់ ប៉ិច អន់ ប៉ាណូស ទិឌូ អ្វៃ តាដោះ អូ ទី កាម៉ាញ់ ឡាក់ កា អាញ់ ដេល ហះកា ម៉ោញ ដូវ ៗ ប‌៉្រ័ះ អន់ ទី ពុត តាងៗ ឡឹង គួប សោប បក់ អន់ដា នីអៀ បក់ អន់ដា នីណោ័ះ។
៨ អាញ់ រ៉ះ កា មួត អង់កាន់ អន់ត្រោ័ កាម៉ាក័ អន់ត្រោ័ *៧:៨ កាម៉ាក័ អន់ត្រោ័ ពិន ព្រែ នីអៀ កា ត្រគ់ ដេល៖ លូ មួត បក់ អូ ទី ក្លោ កាម៉ាញ់ ។ ផា ផា អន់ឌែ អ្វៃ តាដោះ ឡាក់ កា អាញ់ អា ហង ដាគ់។ ៩ ហះកា ផា អូ ដាម័ អត់ ហគ់ ទី ក្លោ ទី កាម៉ាញ់ ពិ ខង ផា ទី ក្លោ ទី កាម៉ាញ់ ឃឺ ដាគ់ ហ៊្លត ឡឹង ទី ពុត ប៉ិច ប៉្រគ័ លូ អង់កាន់ លូ កាម៉ាក័ អន់ទៀគ។
១០ អាញ់ ប៉រ់ រ៉ះ កា មួត បក់ ទី ក្លោ ទី កាម៉ាញ់ កេះ ដេល កាម៉ាញ់ អូ ត្រគ់ អ្លាត ក្លោ អុះ។ សារ អា អូ ត្រគ់ ឡាច់ ឡឹង អាញ់ អុះ ឃឺ ឡាច់ ឡឹង យីស៊ូ ឡាក់ ពឹ តាំងឡា ពិន។ ១១ ហះកា ផា អ៊ែ អ្លាត ក្លោ អ៊ែ ត្រគ់ អ្វៃ នីណោ័ះ ហង ជែ ទី ហង ក្លោ ណាវ្គ។ ផា អូ អ្លុ អ្វៃ តាដោះ ត្រគ់ សឹត ទី ក្លោ ទៅ ណាវ្គ ពិ។ ក្លោ កា អូ ត្រគ់ អ្លាត កាម៉ាញ់ ដេល។
១២ កាប៉ាច់ មួត អន់ទៀគ ណាវ្គ អាញ់ ប៉រ់ រ៉ះ ផា កាម៉ាក័ ចំ ឡាក់ កាម៉ាញ់ អ៊ែ អូ សឿ យីស៊ូ ហះកា កាម៉ាញ់ អ៊ែ ចៃ អ្វៃ អន់ឌូ ដេល អូ ត្រគ់ អ្លាត អ៊ែ អុះ។ សារ អា អូ ត្រគ់ ឡាច់ ឡឹង យីស៊ូ អុះ ឃឺ ឡាច់ ឡឹង អាញ់ ទៅ។ ១៣ ផា អង់កាន់ ចំ ឡាក់ ក្លោ អ៊ែ អូ សឿ យីស៊ូ ហះកា ក្លោ អ៊ែ ចៃ អ្វៃ អន់ឌូ កា អូ ត្រគ់ អ្លាត អ៊ែ ដេល ១៤ ខង ប‌៉្រ័ះ ប៊កកាតយ័ អ្លុ តាគ់ អន់ដាគ់ ក្លោ ឡាក់ អូ សឿ ណោះ ញន កា កាម៉ាញ់ អ៊ែ សឿ។ កាប៉ាច់ កាម៉ាញ់ ឡាក់ អូ សឿ ណោះ កា ប‌៉្រ័ះ អ្លុ តាគ់ អន់ដាគ់ ញន កា ក្លោ អ៊ែ សឿ ដេល។ ផា អូ នីណោ័ះ គន អន់ឌែ បឺគ អ៊ក ហះកា តាទឹច អ៊ែ ប‌៉្រ័ះ តាគ់ អន់ដាគ់ គន អន់ឌែ កេះ។ ១៥ ហះកា ផា បក់ អូ សឿ ណោះ ប៉ិច អ្លាត អន់ អ៊ែ អ្លាត ពិ កាណុង សារ អា ក្លោ លើ កាម៉ាញ់ បក់ សឿ ណោះ អូ យច អុះ។ ហះកា ប‌៉្រ័ះ ប៊កកាតយ័ ប៉្រើ ពិន អ្វៃ ដាគ់ រម លូ ពូ។ ១៦ អឺ មួត អង់កាន់ ឃឺ អ៊ែ អន់ដីស ចឹង ប៉ាណាំ ក្លោ អន់ ម៉ុត សឿ តាម ហៃ។ អឺ មួត កាម៉ាក័ ឃឺ អ៊ែ អន់ដីស ចឹង ប៉ាណាំ កាម៉ាញ់ អន់ដីស អន់ ម៉ុត សឿ ដេល។
១៧ អន់ដីស ម៉ោញ ដូវ ៗ ត្រគ់ អ្វៃ កោប អន់ ត្រគ់ ពួយ ប‌៉្រ័ះ ប៊កកាតយ័ ទែង កា អន់ដីស ឡាក់ កា យីស៊ូ អន់ កា អន់ដីស ណោះ ហង អាញ់ កា ប៉្រើ គ្រឹប ក្រុំ ហៀន សារ ប‌៉្រ័ះ ប៉្រគ័ ពួយ សារ អា ដេល។ ១៨ ផា បក់ ចំ ទី កាសិត អង់ការ កេះ ផះ រ៉ាំងវ៉ាង ប‌៉្រ័ះ អ្យក់ ណោះ អូ ត្រគ់ កេះ ឡាក់ កា ប៉ាណូស អូ កាសិត អង់ការ ណោះ។ ផា បក់ ចំ អូ ទី កាសិត អង់ការ ផះ រ៉ាំងវ៉ាង ប‌៉្រ័ះ អ្យក់ អ៊ែ ណោះ កា អូ ត្រគ់ កាសិត អង់ការ ហង។ ១៩ សារ កាសិត អង់ការ លើ អូ កាសិត អង់ការ ណោះ អូ សាំខាន់ អុះ ឃឺ សារ ប៉្រគ័ ពួយ សារ ប‌៉្រ័ះ ប៉្រើ ណោះ ឡាក់ សាំខាន់។ ២០ ផះ រ៉ាំងវ៉ាង ប‌៉្រ័ះ អ្យក់ ណោះ ផា អន់ដីស ប៉ាណូស នីចម័ ហគ់ អ្វៃ នីណោ័ះ ហង ពិ។ ២១ ផះ ប‌៉្រ័ះ អ្យក់ អន់ដីស ពែ យ‌៉័ះ អន់ដីស ឡាក់ ប៉ាណូស ទុច ពូ កាតាម ជែ ឃឹត ហង ឡឹង សារ ណោះ ហះកា ផា ពូ អន់ អន់ដីស រ៉ាវ៉ាច់ ឡាកោ ត្រគ់ ឡាច់ អន់ រ៉ាវ៉ាច់ ពិ ២២ ខង ពឿ ឡាក់ កេះ ទុច ពូ ផះ រ៉ាំងវ៉ាង ប‌៉្រ័ះ ប៊កកាតយ័ អ្យក់ ពែ បក់ ណោះ យីស៊ូ ឡាក់ ពឹ តាំងឡា ពិន អ៊ែ អូ ឃឹត ផា បក់ ណោះ ឡាក់ ទុច អុះ។ កាប៉ាច់ បក់ ចំ អូ ត្រគ់ ទុច ពូ ផះ រ៉ាំងវ៉ាង ប‌៉្រ័ះ អ្យក់ ពែ បក់ ណោះ កេះ ទុច យីស៊ូ គ្រិះ ឡគ។ ២៣ ប‌៉្រ័ះ ឡាច់ ខា ហ្វាយ អន់ដីស កេះ ទឹល នីណោ័ះ អន់ដីស ជែ កេះ ទុច ប៉ាណូស ណាវ្គ ដៃ។ ២៤ អឺ អុះ ម៉ី ផះ រ៉ាំងវ៉ាង ប‌៉្រ័ះ ប៊កកាតយ័ អ្យក់ អន់ដីស ពែ អន់ដីស ប៉ាណូស នីចម័ ឃឺ អ្វៃ នីណោ័ះ ហង ពិ អន់ឌូ លូ ប‌៉្រ័ះ។
២៥ កាប៉ាច់ មួត អង់កាន់ រ៉ូះ យីស៊ូ ឡាក់ ពឹ តាំងឡា ពិន អូ ទី អន់តគ់ សារ ញ៉ា ពឹង អាញ់ អុះ ហះកា អាញ់ ប៉រ់ រ៉ះ ញន កា អាញ់ ឡាក់ ប៉ាណូស ពូ ត្រគ់ សឿ ដេល ខង ប‌៉្រ័ះ តាប៉ាប តាប៉ុន អន់ អាញ់ ទី សារ ហ្យាំង សាឡាច់។ ២៦ ទឹល នីណោ័ះ តាម អាញ់ ឃឹត ផា បក់ ចំ បើ ទី ក្លោ កាម៉ាញ់ ឃឺ ដាគ់ កេះ ខង រ៉ប់ ដារ់ អា ទី សារ ឡាំបាក អៀង ឃឺ ត្រគ់ អន់ ប៉ាណូស អ្វៃ ឡាក់ អន់ទ្រួល ពែ ទៅ។ ២៧ ផា អន់ដីស ទី កាម៉ាញ់ កេះ ជែ អ្លាត កាម៉ាញ់។ ផា បើ ទី កាម៉ាញ់ កា ជែ ណាំង កាម៉ាញ់ ដេល។ ២៨ កាប៉ាច់ បក់ បើ ទី កាម៉ាញ់ ផា អន់ដីស ទី កាម៉ាញ់ កា អាញ់ អូ ផា អន់ដីស ប៉្រគ័ យច អុះ។ ផា អង់កាន់ រ៉ូះ ទី ក្លោ កា អូ យច ដេល។ ហះកា អន់ឌែ ចឹង ទី សារ ឡាំបាក អន់ទៀគៗ គែង ឡាកោ ប៉ាំងឡៃ តាទឹច ហង។ អាញ់ ប៉ិច អន់ អន់ដីស យ៉្វារ អន់ រ៉ាវ៉ាច់ ឡឹង សារ ឡាំបាក ទិណោ័ះ។ ២៩ អឺ អុះ ម៉ី អាញ់ ប៉រ់ រ៉ះ កា អន់ដីស ដារ់ យីស៊ូ ចឹង ជឹរ ណាវ្គ ហ៊ែង ក្យាម័ ខាក់ កេះ។ គឹត ដារ់ អា គែង ម៉ាត់ ទិ មួត បក់ ទី កាម៉ាញ់ កេះ ត្រគ់ អ្វៃ ឡាក់ កា អូ ទី កាម៉ាញ់ ៣០ មួត បក់ ញ៉ាំ សោក ឡាក់ កា អូ ញ៉ាំ មួត បក់ ហោក រ៉គ់ ឡាក់ កា អូ ហោក មួត បក់ តាច់ រ៉ាស ឡាក់ កា អូ ទី រ៉ាស ៣១ មួត បក់ យរ រ៉ាស អំប៉ាស ពឹង អង់កក់ តេះ អា កា ប៉្រគ័ ឡាក់ កា អូ តងកាន ដេល ខង អង់កក់ តេះ អា ចឹង តូរ័ ហង។
៣២ អាញ់ អូ ប៉ិច អន់ អន់ដីស វ៉ឹនវ៉ាយ ឡឹង សារ ញ៉ា អុះ បក់ ចំ អូ ទី កាម៉ាញ់ បក់ ណោះ ចឹង វ៉ឹនវ៉ាយ ដឹង កា ង៉ារ ប‌៉្រ័ះ ប៊កកាតយ័ ប៉្រគ័ នីចម័ អន់ ត្រគ់ ពុត ប‌៉្រ័ះ។ ៣៣ កាប៉ាច់ មួត បក់ ទី កាម៉ាញ់ អន់ឌែ វ៉ឹនវ៉ាយ កា សារ ពឹង អង់កក់ តេះ អា ប៉្រគ័ នីចម័ អន់ ត្រគ់ ពុត កាម៉ាញ់ អន់ឌែ ៣៤ ទឹល នីណោ័ះ អន់ឌែ ទី ពុត ពៀរ ហង។ អង់កាន់ បក់ អូ ទី ក្លោ អ៊ែ វ៉ឹនវ៉ាយ ដឹង កា ង៉ារ ប‌៉្រ័ះ ប៊កកាតយ័ ប៉្រគ័ នីចម័ អន់ ដាគ់ សាំរ៉ាប់ កា ប‌៉្រ័ះ ទឹប ឡាកោ ប៉ាំងឡៃ ទឹប ពុត ពៀក។ បក់ ទី ក្លោ អ៊ែ វ៉ឹនវ៉ាយ កា សារ ពឹង អង់កក់ តេះ អា ហង ប៉្រគ័ នីចម័ អន់ ត្រគ់ ពុត ក្លោ។ ៣៥ អាញ់ កាប នីអៀ ភឿ ទី ខា សាំរ៉ាប់ កា អន់ដីស អូ ត្រគ់ ប៉ាំងខំ អន់ដីស កាណុង សារ អា អុះ ឃឺ អាញ់ ប៉ិច អន់ អន់ដីស អ្វៃ ដាគ់ ត្រង់ លូ ប៉្រគ័ ង៉ារ កា ប‌៉្រ័ះ ប៊កកាតយ័ ទិ ពុត ទិ ពៀក។
៣៦ ផា ទី ពឿ ឃឹត ផា អ៊ែ ប៉្រគ័ កា ម៉ើត អ៊ែ នីណោ័ះ អូ ដាគ់ អុះ ផា ពុត អ៊ែ ប៉ិច ទី អង់កាន់ ណោះ កាខាក់ ត្រគ់ ប៉្រគ័ ពួយ ពុត អ៊ែ ឃឹត ណោះ ហង ពិ ទី អង់កាន់ ណោះ កា អូ យច ដេល។ ៣៧ ហះកា បក់ ចំ ឃឹត ញន កា ពុត អ៊ែ តាំងឡា អូ ទី ពឿ ប៉ាំងខំ អុះ លូ ឃឹត ផា ចឹង អ្លុ កាតត់ ពុត ទឹប ឃឹត ផា បើ តាន័ ប៉ិច ទី ម៉ើត អ៊ែ ណោះ ឃឺ អ៊ែ ប៉្រគ័ ណោះ ត្រគ់ ហង។ ៣៨ ទឹល នីណោ័ះ ផា អ៊ែ ទី ម៉ើត អ៊ែ ណោះ ដាគ់ ហង កាប៉ាច់ បក់ អូ អ្យក់ ម៉ើត ប៉្រគ័ កាម៉ាញ់ ហ៊ែង ដាគ់ ដេល។ †៧:៣៦-៣៨ ពិន ព្រែ នីអៀ កា ត្រគ់ ដេល៖ ៣៦ ផា ទី ពឿ ឃឹត ផា អូ ត្រគ់ ប៉្រគ័ អន់ គន រ៉ូះ អ៊ែ ហ្វាយ អាញុ ត្រគ់ ទី ក្លោ ទឹល នីណោ័ះ អន់ អ៊ែ ប៉្រគ័ តាម ពុត អ៊ែ ប៉ិច ពិ អន់ គន ទី ក្លោ កា អូ យច ដេល។ ៣៧ ហះកា បក់ ចំ ឃឹត ញន កា ពុត អ៊ែ តាំងឡា អូ ទី ពឿ ប៉ាំងខំ អុះ លូ ឃឹត ផា ចឹង អ្លុ អន់ នីណោ័ះ ឃឺ ឃឹត ផា ចឹង អន់ គន អ៊ែ អ្វៃ រ៉ូះ លើយ នីណោ័ះ ហង កា ហ៊ែង ដាគ់ ហង។ ៣៨ ទឹល នីណោ័ះ ពឿ អន់ គន ទី ក្លោ កា ដាគ់ កាប៉ាច់ បក់ អន់ គន អ្វៃ នីណោ័ះ ហ៊ែង ដាគ់ ដេល។
៣៩ ផះ រ៉ាំងវ៉ាង ក្លោ អ៊ែ អ្វៃ រ៉ីស កាម៉ាញ់ ត្រគ់ អ្វៃ អន់ឌូ លូ ក្លោ លើយ អូ អ្លាត គួប អុះ។ ផា ក្លោ តោ័ កេះ ណោះ កាម៉ាញ់ អ៊ែ ចឹង ទី ចាបាប់ ទី ក្លោ ណាវ្គ កាម៉ាក័ ពឿ កាតាម អ្យក់ កា បក់ ណោះ សឿ យីស៊ូ និះទៅ ដេល។ ៤០ ហះកា តាម អាញ់ ឃឹត ផា អង់កាន់ ណោះ អូ ទី ក្លោ ណាវ្គ អ្វៃ អន់ត្រោ័ នីណោ័ះ ហង ដាគ់ ហ៊្លត។ អូ ត្រគ់ អាញ់ ប៉្រើ អន់ដីស ប៉្រគ័ ពួយ សារ អា អុះ ហះកា អាញ់ កាប នីអៀ ញន កា អាញ់ ទី ប៉ាង៉ាត័ ប៉ាលឹង ប‌៉្រ័ះ ប៊កកាតយ័ អ្វៃ អន់ឌូ លូ អាញ់ ដេល។

- ១ កូរិនថូះ
- <
- ៧
- >

*៧:៨ ៧:៨ កាម៉ាក័ អន់ត្រោ័ ពិន ព្រែ នីអៀ កា ត្រគ់ ដេល៖ លូ មួត បក់ អូ ទី ក្លោ កាម៉ាញ់ ។

†៧:៣៨ ៧:៣៦-៣៨ ពិន ព្រែ នីអៀ កា ត្រគ់ ដេល៖ ៣៦ ផា ទី ពឿ ឃឹត ផា អូ ត្រគ់ ប៉្រគ័ អន់ គន រ៉ូះ អ៊ែ ហ្វាយ អាញុ ត្រគ់ ទី ក្លោ ទឹល នីណោ័ះ អន់ អ៊ែ ប៉្រគ័ តាម ពុត អ៊ែ ប៉ិច ពិ អន់ គន ទី ក្លោ កា អូ យច ដេល។ ៣៧ ហះកា បក់ ចំ ឃឹត ញន កា ពុត អ៊ែ តាំងឡា អូ ទី ពឿ ប៉ាំងខំ អុះ លូ ឃឹត ផា ចឹង អ្លុ អន់ នីណោ័ះ ឃឺ ឃឹត ផា ចឹង អន់ គន អ៊ែ អ្វៃ រ៉ូះ លើយ នីណោ័ះ ហង កា ហ៊ែង ដាគ់ ហង។ ៣៨ ទឹល នីណោ័ះ ពឿ អន់ គន ទី ក្លោ កា ដាគ់ កាប៉ាច់ បក់ អន់ គន អ្វៃ នីណោ័ះ ហ៊ែង ដាគ់ ដេល។

© 2020 WBT