- សារ តាំបាង
- <
- ១៧
- >

១៧
សារ អង់កាន់ ម៉ាលេង លូ កាណាគ័ អ៊ក កាលក
១ កេះណោះ ទី ប៊យ ប‌៉្រ័ះ ម៉ោញ ដូវ កាណុង មួត ប៊យ ទិ តាំប៉ើះ ឡាក់ ចឹក អង់គៀន ទិ តាំប៉ើះ ណោះ ឡាំ កាកាប លូ អាញ់ ផា «ចុ ឡាំ ប៉ាគ់ អា អាញ់ ចឹង តាំបាង អន់ អីស ប៉ប័ ប‌៉្រ័ះ តាត់ស៊ិន សារ ចៃគ ថូត អង់កាន់ ម៉ាលេង ឡាក់ លៅ លែង សិច ឡាក់ អង់អ្វៃ ពឹង ចារ ឡាក់ ទី ទៀក ទ្រូង អៀង។ ២ សាដាច់ អ្វៃ ពឹង អង់កក់ តេះ ឡាំ តៃប លូ អង់កាន់ ណោះ ប៉ាណូស ពឹង អង់កក់ តេះ កា តៃប លូ អង់កាន់ ម៉ាលេង ណោះ ដេល ពៀប ឡាក់ កា ប៉ាញឹល អៃត»។
៣ ប៊យ ណោះ កា ប៉ោក អ្យក់ អាញ់ ញន អំរ៉ាញ ប៉ាង៉ាត័ ប៉ាលឹង ប‌៉្រ័ះ ឡាំ ប៉ាគ់ ស៊្រែ តីស  ហះ ចារ ណោះ អាញ់ កា ប៉ប័ អង់កាន់ ម៉ោញ ដូវ ជិះ កាណាគ័ អ៊ក កាលក នែវ កាហ្រី។ កាណាគ័ ណោះ ទី កល់ តាំប៉ើះ អង់គែ អញ់ជឹត លូ ទី ច្រាគ់ សិច តាងៗ ប៉ាញ័ ឡាកោ ឡាក់ សិច កាប ផាម៉ាត កា ប‌៉្រ័ះ ប៊កកាតយ័។ ៤ អង់កាន់ ណោះ អន់តុក អញ់ជុ ពៀត អាវ នែវ ណាំអ៊ិត លូ នែវ កាហ្រី ទឹប សាណើម ឡាកោ ចៃគ ម៉ាស លូ តាយ៉ាល័ តាងៗ លូ អ៊ែ ចឹក ពៀង ម៉ាស ឡាក់ ប៉ាញ័ ដឹង កា សារ អ៊ក បឺគ ឡាក់ សារ ខាអឺម ខាអក័ លូ សារ អ៊ែ ប៉្រគ័ លូ កាម៉ាក័ ដេល។ ៥ ពឹង កល់ យ៉ាំង អង់កាន់ ណោះ ទី ច្រាគ់ សិច កាប ប៉ាញ់ជ្វៀរ ផា «មឿង តីស បាប៊ីឡូន ឡាក់ មើគ មួត អង់កាន់ ម៉ាលេង លូ គុល សារ អ៊ក បឺគ ឡាក់ ត្រគ់ ខាអឺម ខាអក័ ពឹង អង់កក់ តេះ អា»។ ៦ អាញ់ ប៉ប័ អង់កាន់ ណោះ ពៀប ឡាក់ កា អ៊ែ ប៉ាញឹល ផាម មួត ប៉ាសុន ប‌៉្រ័ះ បក់ រ៉ះ ឡឹង សារ យីស៊ូ ញន អ៊ែ ប៉ាន់តោ័ ពូ អៀង។ ផះ អាញ់ ប៉ប័ អង់កាន់ ណោះ អាញ់ ញម កាខាក់។
៧ ប៊យ ណោះ កាកាប លូ អាញ់ ផា «ញ៉ា ត្រគ់ អីស ញម ខាក់ នីអៀ ? អាញ់ ចឹង រ៉ះ អន់ អីស អ្លុ ឡឹង សារ អង់កាន់ ណោះ ឡាក់ អោន សាគឹម លូ ឡឹង កាណាគ័ អ៊ក កាលក អ៊ែ ជិះ ឡាក់ ទី កល់ តាំប៉ើះ អង់គែ អញ់ជឹត ណោះ ដេល។ ៨ កាណាគ័ អីស ប៉ប័ ណោះ សើគ ពែ ទី ហះកា កិញអៀ អា អូ ទី កេះ។ អ៊ែ ចឹង ឡាច់ ឡឹង ឡូះ ជ្រុ កេះណោះ អ៊ែ ចឹង តោ័ ហ៊្យង ហ្យើត។ កាប៉ាច់ ប៉ាណូស អ្វៃ ពឹង អង់កក់ តេះ ពូ ចឹង ញម ខាក់ ញន កា ប៉ប័ កាណាគ័ ណោះ ខង សើគ ពែ ទី កិញអៀ អា អូ ទី កេះ ហះកា អ៊ែ ចឹង ឡាច់ ពឹះ ម៉ោញ ទង ណាវ្គ។ ហះកា ទិ បក់ ប‌៉្រ័ះ ច្រាគ់ សិច ពឹង ផាប់ ច្រាគ់ សិច បក់ ទី អាញុ រ៉ីស ឡាក់ អ៊ែ ច្រាគ់ ឡឹង កាណើត តេះ ប៉្លៃង ពែ អន់ឌែ អូ ញម កា កាណាគ័ ណោះ អុះ។ ៩ សារ អា ត្រគ់ ទី ពុត ហ្យាំង សាឡាច់ ឃឹត ចាជ្រែប ណោះ ចឹង ហ្លង់។ កល់ តាំប៉ើះ ឃឺ ប៉ិច កាប ឡឹង ប៉ានឹម តាំប៉ើះ ឡាក់ ចារ អង់កាន់ ណោះ អង់អ្វៃ *១៧:៩ សារ អា ប៉ិច កាប ឡឹង មឿង រ៉ូម ឡាក់ ពូ ប៉្រគ័ ពឹង ប៉ានឹម តាំប៉ើះ។ លូ ប៉ិច កាប ឡឹង សាដាច់ តាំប៉ើះ ដូវ ដេល។ ១០ សាដាច់ ប៉ាតាម័ ដូវ តោ័ កេះ ទី ម៉ោញ ដូវ ផះ អ្វៃ រ៉ាំងហៃ រ៉ប់ ដារ់ អា លូ ម៉ោញ ដូវ ណាវ្គ បើ ពឹះ ទឹល អុះ ប៉ាគ់ សាដាច់ ណោះ ទឹល ទៀ អ៊ែ ចឹង រ៉ាំងហៃ ប៉ាថេត បាប៊ែត អូ ទុញ អុះ។ ១១ កាណាគ័ អ៊ក កាលក ឡាក់ ទី ផះ សើគ ពែ ហះកា កិញអៀ អា អូ ទី កេះ អ៊ែ ចឹង ពឹះ ប៉្រគ័ សាដាច់ ទី តាំងហាម។ អ៊ែ កា សាដាច់ កាណុង សាដាច់ ទិ តាំប៉ើះ ណោះ ដេល អ៊ែ កា ចឹង តោ័ ហ៊្យង ហ្យើត។ ១២ អង់គែ អញ់ជឹត ឡាក់ អីស ប៉ប័ ណោះ ឃឺ ប៉ិច កាប ឡឹង សាដាច់ អញ់ជឹត ដូវ ឡាក់ បើ ទី ប៉្រគ័ សាដាច់ ហះកា សាដាច់ ទិណោ័ះ ចឹង ទី អំរ៉ាញ អឺញ ប៉្រគ័ សាដាច់ ដឹង ម៉ោញ មង អន់ឌូ លូ កាណាគ័ អ៊ក កាលក ណោះ។ ១៣ សាដាច់ ទិណោ័ះ រែវ ពុត គួប សោប ឃឺ មប សារ រ៉ាំងហៃ រ៉ាំងខ្យា ម៉ះ អន់ឌែ អន់ កា កាណាគ័ អ៊ក កាលក ណោះ។ ១៤ សាដាច់ ទិ អញ់ជឹត ចឹង ប៉ាណាំ គួប តាកូះ ប្ល‌៉័ះ លូ គន ចៀម ហះកា ចឹង ទី ទ្រង គន ចៀម ខង អ៊ែ ឡាក់ ពឹ តាំងឡា តីស ហ៊្លត ឡឹង ពឹ តាំងឡា អន់ទៀគៗ លូ សាដាច់ ឡាក់ តីស ហ៊្លត ឡឹង សាដាច់ អន់ទៀគៗ។ កា ទី មួត បក់ ប‌៉្រ័ះ រ៉ើស អ្យក់ ឡាក់ សឿ ដាគ់ ត្រង់ អ្វៃ អន់ឌូ លូ អ៊ែ ដេល»។
១៥ ប៊យ ប‌៉្រ័ះ រ៉ះ កា អាញ់ ណាវ្គ ផា «ចារ ឡាក់ ទី ទៀក ទ្រូង អៀង ឡាក់ អីស ប៉ប័ អង់កាន់ ម៉ាលេង អង់អ្វៃ ណោះ ឃឺ ប៉ិច កាប ឡឹង មួត សុនសាត អន់ទៀគៗ ប៉ាថេត អន់ទៀគៗ លូ ប៉ាណូស អៀង កាខាក់។ ១៦ កាណាគ័ អ៊ក កាលក លូ អង់គែ អញ់ជឹត អីស ប៉ប័ ណោះ អន់ឌែ ចឹង អូ ណីស កា អង់កាន់ ម៉ាលេង ណោះ ទឹប ចឹង ថាំឡាយ រ៉ាស អំប៉ាស អ៊ែ អន់ ទិ លូ រ៉ីស អ្លាត អញ់ជុ អាវ ប៉្រគ័ អន់ អ៊ែ អ្វៃ សាឡុន កេះណោះ សា ប៉ាំងឡៃ អ៊ែ លូ ពុះ អ៊ែ ពឹង អុញ ១៧ ខង ប‌៉្រ័ះ ប៉្រគ័ អន់ អន់ឌែ ទី ពុត ប៉្រគ័ ពួយ ផិនកាន អ៊ែ លូ អន់ អន់ឌែ រែវ ពុត គួប សោប មប សារ រ៉ាំងហៃ រ៉ាំងខ្យា ម៉ះ អន់ឌែ អន់ កា កាណាគ័ អ៊ក កាលក ណោះ លើយ ទឹល កេះ ទិ ង៉ារ ពួយ ប៉ានឹរ ប‌៉្រ័ះ។ ១៨ កាប៉ាច់ អង់កាន់ អីស ប៉ប័ ណោះ ឃឺ មឿង តីស ឡាក់ ទី អំរ៉ាញ អឺញ ពឹង សាដាច់ អន់ទៀគៗ អ្វៃ ពឹង អង់កក់ តេះ អា»។

- សារ តាំបាង
- <
- ១៧
- >

*១៧:៩ ១៧:៩ សារ អា ប៉ិច កាប ឡឹង មឿង រ៉ូម ឡាក់ ពូ ប៉្រគ័ ពឹង ប៉ានឹម តាំប៉ើះ។

© 2020 WBT