- នេហេមៀ
- <
- ៤
- >

៤
សារ ពូ ប៉ាសាំង លូ មួត បក់ ប៉្រគ័ ទ្រួក
១ ប៉ាគ់ វគ័ សាន់បាឡាត់ កាតាំង ពូ រ៉ះ ផា ញឹន ប៉្រគ័ ទ្រួក មឿង ណាវ្គ អ៊ែ អឺក កាខាក់ អ៊ែ កាប ប៉ាឡៃវ កា សុនសាត អ៊ីស្រាអ៊ែល ២ ទឹប កាប ហះ ម៉ាត់ គួប អ៊ែ លូ មួត តាហាន មឿង សាម៉ារី ផា «មួត យូដា អូ កាឡោះ អា អន់ឌែ ប៉ាណាំ គួប ប៉្រគ័ ញ៉ា ? អន់ឌែ ឃឹត ចឹង ប៉ាយ៉ាម័ ទ្រួក ដឹង អន់ឌែ ប ? ញ៉ា អន់ឌែ ចឹង រ៉ាម៉ះ ប‌៉្រ័ះ អន់ឌែ ដេល ប ? ញ៉ា អន់ឌែ ចឹង ប៉្រគ័ តាគ់ អង់កេះ កាណុង ម៉ោញ ដារ់ ឡូត ប ? ញ៉ា អន់ឌែ ចឹង ប៉្រគ័ អន់ អំហ្មោ ទិណោ័ះ ឡាច់ ឡឹង ប៉ានូក អំហ្មោ ឡាក់ អុញ សា ទិ កេះណោះ អ្យក់ តគ័ អំប៉ាំង គួប អ៊ែ ណាវ្គ អ្លុ ដេល ប ?» ៣ វគ័ ថូប៊ីយ៉ា សុនសាត អាម៉ូន ឡាក់ អ្វៃ ហះ ណោះ ដេល កា កាប ផា «ហៃ ទ្រួក អន់ឌែ ប៉្រគ័ ណោះ ផា ទី សូ ព្រី ដឹង ម៉ោញ ហាវ អំប៉ាំង ទ្រួក ណោះ កា ប៉ាក់ ឡូត !» ៤ អឺ ប‌៉្រ័ះ ញឹន ហគ់ សាំយ៉ាំង ពិ អន់ឌែ បឺង៉ាយ ញឹន ខាក់។ ប៉រ់ អីស ប៉្រគ័ អន់ អន់ឌែ ទៅ កើត តាយួស ពិ អន់ តាម៉ឺរ រ៉ុប អ្យក់ រ៉ាស អំប៉ាស អន់ឌែ លូ អ្យក់ អន់ឌែ ប៉្រគ័ ទុច។ ៥ អីស ជែ អ្លាត ដោះ កា សារ អន់ឌែ ប៉្រគ័ អូ ដាគ់ ណោះ លូ ជែ តាគ់ អង់ហ៊្យង សារ យច ម៉ះ អន់ឌែ ឡឹង ម៉ាត់ អីស ដេល ខង អន់ឌែ ត័ះ ផាម៉ាត កា ញឹន ឡាក់ ប៉្រគ័ ទ្រួក មឿង អា ណាវ្គ។
៦ ញឹន ប៉ាណាំ គួប ប៉្រគ័ ទ្រួក មឿង ទឹល ជុំ លូ ចាំងហីគ គឹត ទងតិគ័ ខង ប៉ាសុន ខំ ប៉្រគ័ ង៉ារ អា ទិ ពុត ទិ ពៀក។
៧ កាប៉ាច់ វគ័ សាន់បាឡាត់ វគ័ ថូប៊ីយ៉ា ទឹប សុនសាត អារ៉ាប់ សុនសាត អាម៉ូន លូ មួត ខេត អាសាដូត ផះ អន់ឌែ កាតាំង ពូ រ៉ះ ផា ង៉ារ ប៉្រគ័ ប៉ាយ៉ាម័ ទ្រួក មឿង យេរូសាឡឹម ដាគ់ អូ ទី សារ ញ៉ា អុះ ចារ ប៉ាក់ រ៉ាយ រ៉ាំ កា តគ័ អំហ្មោ ប៉ឹត ប៉ាសឹរ ណាវ្គ កេះ អន់ឌែ ប៉ិច អឺក កាខាក់។ ៨ អន់ឌែ កា ប៉ាតុំ តាហាន ចឹង ឡាំ ប៉ាំងអ្យូគ មួត មឿង យេរូសាឡឹម ភឿ ប៉្រគ័ អន់ ញឹន អ្លាត អូ ជៀ ប៉្រគ័។ ៩ ផះ ណោះ ញឹន កា ម៉ន់ ឡោម ប‌៉្រ័ះ ប៊កកាតយ័ កេះណោះ ប៉្រើ កាំឡាំង ញឹន អន់ដា ញ៉ាម លូ ប៉ាទ្រុយ ទឹប កាម៉ាំង ទឹប កាដារ់ ភឿ ប៉ងកាន់ មឿង អ្យូគ ផៃគ ពូ ឡាំ តាកូះ។ ១០ កាប៉ាច់ មួត យូដា អន់ឌែ កាប ផា «មួត បក់ គយ មួត បក់ តូង័ អន់ឌែ ហ៊ែង អូ សាងុំ កេះ ប៉ានូក អំហ្មោ ឡាក់ ប៉ាក់ រ៉ាយ រ៉ាំ ណោះ កា អៀង តាឡាម័ ពិន អូ ដាម័ ប៉្រគ័ ទ្រួក មឿង អន់ កេះ អុះ»។ ១១ ម៉ោញ ណាវ្គ មួត តាម៉ឺរ ញឹន អន់ឌែ កាប ផា «មួត ណោះ អូ អ្លុ អន់តគ់ លូ អូ ប៉ប័ សារ ញ៉ា អុះ ពិន ចឹង មច ម៉ុត ឡាំ ទឹល ប៉ាគ់ អន់តិគ័ កាំឡាំង អន់ឌែ កេះណោះ ប៉ាន់តោ័ អន់ឌែ ម៉ាគ់ អន់ឌែ ចឹង អូ ប៉្រគ័ ង៉ារ អន់ឌែ ណោះ»។ ១២ មួត សុនសាត អ៊ីស្រាអ៊ែល បក់ អ្វៃ ក្យាម័ ចារ មួត តាម៉ឺរ ណោះ អន់ឌែ ប៉ាណាំ គួប ឡាំ រ៉ះ កា ញឹន ទឹល អញ់ជឹត ទង ផា «តាម៉ឺរ ប៉ាណាំ គួប គ្រឹប ចារ ចឹង ឡាំ តាកូះ ប៉ាន់តោ័ ពិន»។ ១៣ ទឹល នីណោ័ះ អាញ់ កា ប៉្រើ ប៉ាសុន ឡាំ តាម ផូង័ ញ៉ាម គែង កាណុង ទ្រួក ប៉ាគ់ ចារ ទ្រួក កាតេ័ះ លូ ប៉ាគ់ តាវ៉ាង័ ទ្រួក បើ កេះ ដេល ទឹប ចឹក ដាវ ចឹក តាប៉ាក័ ចឹក ស្រាគ់។ ១៤ ប៉ាគ់ អាញ់ ចាក ហៃ គ្រឹប ចារ កេះ អាញ់ កា រ៉ះ កា មួត បក់ ប៉្រគ័ កាន តីស មួត ក្រាគ់ រ៉ាំងហៃ មឿង លូ មួត ប៉ាសុន ទិណោ័ះ ផា «ជែ អ្យូគ ហង កា អន់ឌែ ណោះ។ ហគ់ កាចាំង កា ប‌៉្រ័ះ ប៊កកាតយ័ ឡាក់ ប‌៉្រ័ះ តីស ទឹប ត្រគ់ អ្យូគ។ ទឹល នីណោ័ះ ហគ់ ប៉ាណាំ គួប ប៉ងកាន់ អុះ ម៉ី គន កាម៉ាញ់ លូ ហី ក្រាន អន់ដីស ពិ»។
១៥ មួត តាម៉ឺរ កាតាំង ពូ រ៉ះ ផា ញឹន អ្លុ អន់តគ់ ឡឹង សារ អន់ឌែ ឃឹត ចឹង ប៉្រគ័ កា ញឹន ណោះ ប‌៉្រ័ះ ប៊កកាតយ័ កា តាគ់ អង់រ៉ាយ សារ អន់ឌែ ឃឹត ណោះ ញឹន កា សឹត ប៉្រគ័ ទ្រួក មឿង ចារ ពឿ ចារ អ៊ែ ណាវ្គ។ ១៦ សាគ់ ឡឹង ដារ់ ណោះ គួប ញឹន ទងតិគ័ ប៉្រគ័ ង៉ារ ទងតិគ័ ចឹក តាប៉ាក័ ចឹក ខៃល ចឹក ស្រាគ់ លូ ពៀត អាវ ប៉ាសយ់។ មួត ម៉ៃគ ណាំផា តង័ រ៉ាំងហៃ មួត យូដា ទិឌូ ១៧ បក់ ប៉្រគ័ ទ្រួក។ ទិ បក់ តូង័ បក់ គយ តី ម៉ោញ ប៊ែង ប៉្រគ័ ង៉ារ តី ម៉ោញ ប៊ែង ចឹក កាណាគ័ តាកូះ។ ១៨ កាប៉ាច់ បក់ តគ័ អំហ្មោ អន់ឌែ ចោ ដាវ ពឹង សាំងគៀង ប៉្រគ័ ង៉ារ ទឹប ណោះ ហង។ កាប៉ាច់ បក់ ខ្លោម សាណៃង កា អន់តាវ អ្វៃ ក្យាម័ ចារ អាញ់។ ១៩ អាញ់ រ៉ះ កា មួត បក់ ប៉្រគ័ កាន តីស មួត ក្រាគ់ រ៉ាំងហៃ មឿង លូ ប៉ាសុន ទិឌូ ផា «ង៉ារ ពិន អ្វៃ អៀង ខាក់ ខង ទ្រួក អា អ្លឹង ពិន កា អ្វៃ ចាំងហាយ្គ ឡឹង គួប សោប ដេល។ ២០ ទឹល នីណោ័ះ ផា អន់ដីស កាតាំង សាណៃង ប៉ាគ់ ចារ ចំ អ្យគ័ អន់ដីស ឡាំ ប៉ាតុំ គួប ប៉ាគ់ ចារ ណោះ ពិ។ ប‌៉្រ័ះ ពិន ចឹង តាកូះ តាង ពិន ហង»។
២១ ញឹន ប៉្រគ័ ង៉ារ ឃឺ នែវ អា កាំឡាំង ញឹន ទងតិគ័ ចឹក តាប៉ាក័ ឡឹង កាំលឺ ទឹល កាម៉ាំង។ ២២ ផះ ណោះ អាញ់ រ៉ះ លូ មួត ប៉ាសុន ណាវ្គ ផា «ប៉ាគ់ កាម៉ាំង អន់ដីស លូ គួប អន់ដីស ត្រគ់ តៃប កាណុង មឿង យេរូសាឡឹម ម៉ាគ់ ប៉ងកាន់ គួប សោប កាម៉ាំង កាដារ់ ប៉្រគ័ ង៉ារ»។ ២៣ ទឹល នីណោ័ះ អាញ់ លូ អុះ ម៉ី អាញ់ ទឹប ទុច អាញ់ លូ តាហាន ឡាក់ ចាក ពួយ អាញ់ ផះ កាម៉ាំង អូ ទី ពឿ រ៉ីស ឡាច់ ខោ អាវ ឡឹង ឡាកោ អុះ ញឹន កា ចឹក កាណាគ័ តាកូះ ពឹង ឡាកោ លើយ ដេល។
…

- នេហេមៀ
- <
- ៤
- >

© 2020 WBT