- ១ សាំយូអ៊ែល
- <
- ១៧
- >

១៧
សារ ដាវីត តាកូះ លូ កូលីយ៉ាត
១ ផះ រ៉ាំងវ៉ាង ណោះ មួត ភីលីសាទីន ប៉ាតុំ កាំឡាំង តាហាន ភឿ ចឹង តាកូះ។ អន់ឌែ ប៉ាតុំ គួប ប៉ាគ់ តេះ សូកូ ឡាក់ ស្រុក ផូង័ យូដា កេះណោះ ឡាំ ប៉្រគ័ រ៉ាណើះ ប៉ាគ់ អេផេះ ដាមីម អ្វៃ ហះ អន់តិគ័ តេះ សូកូ លូ តេះ អាសេកា។ ២ សាដាច់ សូល លូ តាហាន អ៊ីស្រាអ៊ែល កា ប៉ាតុំ គួប និះទៅ ដេល កេះណោះ ប៉្រគ័ រ៉ាណើះ អ្វៃ ក្យាម័ តាចាង័ អេឡា តគ័ កាំឡាំង ភឿ តាកូះ លូ មួត ភីលីសាទីន។ ៣ មួត ភីលីសាទីន អន់ឌែ អ្វៃ ពឹង ប៉ានឹម ម៉ោញ មួត អ៊ីស្រាអ៊ែល អន់ឌែ អ្វៃ ពឹង ប៉ានឹម ម៉ោញ ណាវ្គ ទី ក្លូះ ប៉ានឹម ហះ អន់តិគ័។ ៤ ទី តាហាន កេង ម៉ោញ ដូវ ឡាច់ ឡឹង ចារ រ៉ាណើះ ភីលីសាទីន អ៊ែ ណោះ សិច កូលីយ៉ាត ឡឹង មឿង កាត ឡាកោ អ៊ែ ចាំងហីគ ប៉ៃង មិត។ ៥ អ៊ែ តល័ មួក ប៉្រគ័ លូ សាប៉ាន័ លូ ពៀត អាវ សាំរ៉ាប់ តាកូះ ឡាក់ ប៉្រគ័ លូ សាប៉ាន័ ដេល អាវ ណោះ ក្លាំង ៥៧ កាឡូ។ ៦ អ៊ែ ទី ស្រោ ជុង ប៉្រគ័ លូ សាប៉ាន័។ អ៊ែ កា ប៉ាក័ ដាវ សាប៉ាន័ គែង អង់កក់ ដេល។ ៧ ទង តាប៉ាក័ អ៊ែ តីស តុ ប៉្វេះ ប៉្លៃ តាប៉ាក័ អ៊ែ ប៉្រគ័ លូ ប៉ាសយ់ ក្លាំង ៧ កាឡូ។ ទី តាហាន ម៉ោញ ដូវ ចឹក ខៃល អ្វៃ គែង ង៉ីរ អ៊ែ។ ៨ កូលីយ៉ាត អន់តាវ លូ កាប ម៉ៃៗ កា តាហាន អ៊ីស្រាអ៊ែល ផា «កា ញ៉ា អន់ដីស តគ័ តាហាន ចឹង តាកូះ នីអៀ ? អាញ់ តាកូះ ប៉ាតាង សុនសាត ភីលីសាទីន អន់ដីស ឡាក់ ទុច សូល។ ហគ់ រ៉ើស កាំឡាំង អន់ដីស ម៉ោញ ដូវ ឡាច់ ពឹះ តាកូះ លូ អាញ់។ ៩ ផានែវ អ៊ែ ប៉ាន់តោ័ អាញ់ ចាយ័ ទ្រង អ៊ែ ណោះ កាំឡាំង ញឹន ចឹង ប៉្រគ័ ទុច អន់ដីស។ ផានែវ អាញ់ ប៉ាន់តោ័ អ៊ែ ចាយ័ ទ្រង អាញ់ អន់ដីស ទិឌូ ចឹង កេះ ទុច ញឹន»។ ១០ តាហាន ភីលីសាទីន ណោះ កាប ណាវ្គ ផា «ដារ់ អា អាញ់ ណាគ់ តាហាន អ៊ីស្រាអ៊ែល។ ហគ់ អន់ ម៉ោញ ដូវ ឡាច់ តាកូះ លូ អាញ់ ហៃ !» ១១ ផះ សាដាច់ សូល លូ តាហាន អ៊ីស្រាអ៊ែល ទិឌូ កាតាំង ប៉ានឹរ តាហាន ភីលីសាទីន ណោះ អន់ឌែ កាខរ់ ណូស អ្យូគ កាខាក់។
១២ ទី តាតាម័ សិច ដាវីត អ៊ែ ណោះ គន វគ័ យេសាយ ឡឹង ផូង័ អេប៉្រាតា ឡាក់ អ្វៃ ប៉ាគ់ ស្រុក បេតាលេហិម ឡាក់ ស្រុក ផូង័ យូដា។ វគ័ យេសាយ ទី គន កាម៉ាក័ តាំងហាម ដូវ។ ផះ រ៉ាំងហាវ សូល ប៉្រគ័ សាដាច់ យេសាយ អ៊ែ ក្រាគ់ កេះ។ ១៣ គន កាម៉ាក័ វគ័ យេសាយ មួត ម៉ី ពូ ប៉ៃង ដូវ អេលៀប អាប៊ីណាដាប់ លូ សាំម៉ា អន់ឌែ ឡាំ តាកូះ អន់ឌូ លូ សាដាច់ សូល។ ១៤ ដាវីត អ៊ែ ឡាក់ គន ស្រុច។ ប៉ាគ់ ម៉ីៗ ប៉ៃង ដូវ ឡាំ អន់ឌូ លូ សាដាច់ សូល កេះ ១៥ ដាវីត ចាក សឹត ចាក ឡាំ ឡឹង ចារ សាដាច់ សូល តាកូះ លូ ប៉ាគ់ ហី ភឿ រង ចៀម កា ពឹ អ៊ែ។ ១៦ កូលីយ៉ាត សុនសាត ភីលីសាទីន ណោះ អ៊ែ ឡាច់ ពឹះ កាប ប៉ាំងអ្យូគ តាហាន អ៊ីស្រាអ៊ែល រ៉ប់ កាំលឺ រ៉ប់ ង៉ាច ទិ ៤០ ដារ់។
១៧ ផះ ណោះ វគ័ យេសាយ កាប លូ គន អ៊ែ ដាវីត ផា «ហគ់ អ្យក់ ភែ សាន់តុក ម៉ោញ រែវ លូ ណុំ ប៉ាំង អញ់ជឹត កាតុ អា ឡាំ ជឹន កា ម៉ីៗ អីស ប៉ាគ់ ចារ តាហាន តោ រិញ។ ១៨ ហគ់ អ្យក់ ឡាំ ណុំ ទៀក តុះ អញ់ជឹត លឹប អា ជឹន កា ម៉ៃគ ណាំផា តាហាន អន់ឌែ ដេល ទឹប អំប៉ញ់ មួត ម៉ី អីស ណើ អន់ឌែ ដាគ់ ឡាកោ ដេល ប លូ អ្យក់ កាណាគ័ ញ៉ា ពឹង ឡាកោ អន់ឌែ ភឿ អ្លុ អន់តគ់ ផា អន់ឌែ អ្វៃ ដាគ់ តាទឹច»។
១៩ សាដាច់ សូល លូ ម៉ី ដាវីត ប៉ៃង ដូវ ណោះ ទឹប តាហាន អ៊ីស្រាអ៊ែល ទិណោ័ះ អ្វៃ ក្យាម័ តាចាង័ អេឡា ផះ ចឹង តាកូះ លូ មួត ភីលីសាទីន។ ២០ ដាវីត អ្យូវ ឡឹង ផុងម៉ាំង មប តាប៉ល់ ចៀម កា បក់ រ៉ាំងហៃ ម៉ោញ ដូវ ណាវ្គ កេះណោះ អ្យក់ សាប្យាំង រ៉ាំងតយ័ កា ចាក ពួយ ប៉ានឹរ ពឹ អ៊ែ វគ័ យេសាយ។ ដាវីត ឡាំ ទឹល ចារ តាហាន ផះ ណោះ មួត តាហាន តគ័ កាំឡាំង ភឿ ចឹង តាកូះ ទឹប តាំងហើ ម៉ៃៗ។ ២១ តាហាន អ៊ីស្រាអ៊ែល លូ តាហាន ភីលីសាទីន អន់ឌែ ផះ តគ័ កាំឡាំង ហះ ង៉ីរ គួប សោប ភឿ ចឹង តាកូះ។ ២២ ដាវីត អន់ កាណាគ័ អ៊ែ កា បក់ រ៉ាំងហៃ ឃឿង ខង កេះណោះ អ៊ែ ឡាំ ប៉ាគ់ កាំឡាំង តាហាន ឡាក់ អ្វៃ គែង ង៉ីរ ទឹប អំប៉ញ់ លូ មួត ម៉ីៗ អ៊ែ ឡូត។ ២៣ ដាវីត ផះ កាកាប លូ មួត ម៉ីៗ អ៊ែ ផាឌី កូលីយ៉ាត ឡាក់ តាហាន ភីលីសាទីន បក់ កេង ឡឹង ពូ ឡាច់ គែង ង៉ីរ តាហាន អ៊ែ ទៅ ទឹប កាប ម៉ៃៗ តៃល ទៅ ៗ ដាវីត កាតាំង សារ អ៊ែ កាប ណោះ។ ២៤ ប៉ាគ់ ប៉ប័ កូលីយ៉ាត ឡាច់ ពឹះ តាហាន អ៊ីស្រាអ៊ែល ប៉ាណាំ គួប សាតាក់ អោន កា អ៊ែ ខង អន់ឌែ អ្យូគ កាខាក់។ ២៥ តាហាន អ៊ីស្រាអ៊ែល កា កាប លូ គួប ផា «អីស ប៉ប័ ប៉ាណូស ណោះ ប ? អ៊ែ ពឹះ កាប ណាគ់ ពិន។ ពឿ ខឹន ប៉ាន់តោ័ អ៊ែ បក់ ណោះ សាដាច់ ចឹង អន់ រ៉ាស អំប៉ាស ទឹប អន់ បក់ ណោះ ទី គន អង់កាន់ អ៊ែ លូ អន់ រ៉ាវ៉ាច់ ឡឹង ស៊ង រ៉ាបៃ ទឹប ខាប់ខួ»។ ២៦ ដាវីត អំប៉ញ់ លូ បក់ អ្វៃ ក្យាម័ អ៊ែ «សាដាច់ ចឹង អន់ កាណាគ័ ញ៉ា កា បក់ ប៉ាន់តោ័ សុនសាត ភីលីសាទីន ណោះ ម៉ាគ់ ជែ អន់ អ៊ីស្រាអ៊ែល តាយួស កា ពូ ? សុនសាត ភីលីសាទីន ឡាក់ អូ កាសិត អង់ការ ពឿ អ៊ែ ណោះ បះ អ៊ែ ខឹន កាប ណាគ់ តាហាន ប‌៉្រ័ះ ប៊កកាតយ័ ឡាក់ ប‌៉្រ័ះ អ្វៃ លើយ ?» ២៧ បក់ ណោះ រ៉ះ ពួយ ប៉ានឹរ សាដាច់ រ៉ះ ផា ចឹង អន់ កា បក់ ពឿ ខឹន ប៉ាន់តោ័ សុនសាត ភីលីសាទីន ណោះ។
២៨ អេលៀប ឡាក់ ម៉ី កាតាំង ដាវីត កាប លូ តាហាន នីណោ័ះ អ៊ែ អឺក កា ដាវីត ខាក់ អ៊ែ កាប ផា «ខ ញ៉ា អីស ពឹះ ប៉ាគ់ អា ? អីស អន់ ពឿ ហៃ ចៀម បាប៊ត បាប៊ែត ណោះ ប៉ាគ់ ស៊្រែ តោ ? អាញ់ អ្លុ កេះ អីស តីស ពុត លូ អូ ដាគ់ ខាក់ អីស ពឹះ ប៉ាគ់ អា ប៉ិច ដឹង ហៃ ពូ តាកូះ គួប សោប»។ ២៩ ដាវីត តើល ផា «អាញ់ ប៉្រគ័ យច នីចម័ ? អាញ់ ក្រាន័ កា អំប៉ញ់ ពូ ដោច»។ ៣០ ដាវីត កា ឡាច់ ឡឹង ម៉ី អ៊ែ ឡាំ អំប៉ញ់ តាហាន ម៉ោញ ដូវ ណាវ្គ សារ ទៅ ណោះ ហង។ មួត តាហាន កា រ៉ះ ប៉ាឡាក់ ឡឹង សារ ទៅ ណោះ ហង។
៣១ ប៉ាគ់ កាំឡាំង តាហាន ទិឌូ កាតាំង សារ ដាវីត កាប ណោះ អន់ឌែ កា រ៉ះ កា សាដាច់ សូល សូល កា ប៉្រើ ពូ រ៉ះ កា ដាវីត ប៉្រើ ឡាំ ប៉ាគ់ ចារ អ៊ែ។ ៣២ ដាវីត រ៉ះ កា សាដាច់ សូល ផា «អឺ ពឹ តាំងឡា ជែ អន់ ពឿ អ្យូគ កា សុនសាត ភីលីសាទីន ណោះ។ អាញ់ ចឹង ឡាំ តាកូះ លូ អ៊ែ»។ ៣៣ សាដាច់ សូល រ៉ះ កា ដាវីត ផា «អីស អូ ដាម័ សុនសាត ភីលីសាទីន ណោះ អុះ អីស អ្វៃ សាស្វា ឡក់ អ៊ែ ណោះ ឡាក់ ប៉ាណូស អ្លុ តាកូះ កេង ខាក់ ឡឹង អ្វៃ សាស្វា ឡូត»។ ៣៤ ដាវីត រ៉ះ លូ សាដាច់ សូល ផា «អាញ់ ឃើយ រង ចៀម ពឹ អាញ់ ផះ ទី ក្លា លើ សាគោ ពឹះ កាប់ អ្យក់ គន ចៀម ឡឹង តាប៉ល់ ចៀម ៣៥ អាញ់ កា តាយ៉ិប ពួយ ឡូត អាញ់ ពីត រ៉ាត អ្យក់ ឡាច់ គន ចៀម ឡឹង ពឹរ កាណាគ័ ណោះ។ ផា អ៊ែ តាឡូះ ចឹង កាប់ អាញ់ អាញ់ រ៉ុប សក់ ពុក អ៊ែ ពីត ប៉ាន់តោ័ អ៊ែ ឡូត។ ៣៦ សុនសាត ភីលីសាទីន ឡាក់ អូ កាសិត អង់ការ អា អ៊ែ ចឹង តោ័ ឡាក់ កា ក្លា លូ សាគោ ឡាក់ អាញ់ ប៉ាន់តោ័ ណោះ ដេល ខង អ៊ែ កាប ណាគ់ តាហាន ប‌៉្រ័ះ ប៊កកាតយ័ ឡាក់ អ្វៃ រ៉ីស លើយ»។ ៣៧ ដាវីត កាប ណាវ្គ ផា «ប‌៉្រ័ះ ប៊កកាតយ័ ឃើយ តង័ អាញ់ អន់ រ៉ាវ៉ាច់ ឡឹង អង់ហ្យះ ក្លា លូ សាគោ អ៊ែ កា ចឹង តង័ អាញ់ អន់ រ៉ាវ៉ាច់ ឡឹង សុនសាត ភីលីសាទីន អា ដេល»។ សាដាច់ សូល កាតាំង នីណោ័ះ អ៊ែ កាប លូ ដាវីត ផា «ឡាំ ពិ ! អន់ ប‌៉្រ័ះ ប៊កកាតយ័ អ្វៃ អន់ឌូ លូ អីស»។
៣៨ សាដាច់ សូល អ្យក់ ឃឿង តាកូះ ម៉ះ អ៊ែ អន់ កា ដាវីត អ្យក់ មួក សាប៉ាន័ តាគ់ អន់តល័ ពឹង កល់ ដាវីត លូ អ្យក់ អាវ សាំរ៉ាប់ តាកូះ តាគ់ អំពៀត ពឹង ឡាកោ ដាវីត ដេល។ ៣៩ ដាវីត អ្យក់ ដាវ សូល ប៉ាក័ ពឹង កាពែង កេះណោះ ចាក សាគ់ លួង ខង អ៊ែ អូ ឃើយ ពៀត ឃឿង តាកូះ ណោះ អុះ។ ដាវីត រ៉ះ លូ សាដាច់ សូល ផា «អាញ់ ពៀត ឃឿង ខង អា អូ ដាម័ យ៉ាក អុះ ខង អាញ់ អូ ឃើយ ពៀត ឡក់»។ ដាវីត កា តាឡេះ អ្លាត ឃឿង ខង ទិណោ័ះ។
៤០ កេះណោះ អ៊ែ អ្យក់ អ៊្លង ឡាក់ អ៊ែ ឃើយ ចឹក លូ ទូញ អំហ្មោ ជៀលៗ ប៉ាតាម័ កាតុ ឡឹង តាចាង័ អ្យក់ ចៃគ ពឹង កាទុង ឡាក់ អ៊ែ ប៉ាក័ ទឹប កាណាគ័ វ៉ឹត អំហ្មោ ចាក ឡាំ ក្យាម័ ប៉ាគ់ ម៉ាត់ សុនសាត ភីលីសាទីន ណោះ។ ៤១ កាប៉ាច់ សុនសាត ភីលីសាទីន ណោះ អ៊ែ កា ឡាំ ក្យាម័ ដាវីត ដេល ទឹប ទី ប៉ាណូស ចឹក ខៃល ចាក គែង ង៉ីរ អ៊ែ ដេល។ ៤២ ប៉ាគ់ សុនសាត ភីលីសាទីន ប៉ប័ ដាវីត អ៊ែ បឺង៉ាយ ខង ប៉ប័ ដាវីត អ្វៃ សាស្វា មែង អ៊ែ បាក ទុំ ម៉ូះ ម៉ាត់ អ៊ែ កា ដាគ់ ឡាយ៉ាម័ ដេល។ ៤៣ សុនសាត ភីលីសាទីន ណោះ កាប កា ដាវីត ផា «ញ៉ា អាញ់ អា សូ ប បះ អីស ចឹក អ៊្លង ពឹះ ពីត អាញ់ នីអៀ ?» អ៊ែ កា អើ ប‌៉្រ័ះ អ៊ែ ប៉ាស្យាប កា ដាវីត។ ៤៤ អ៊ែ កាប កា ដាវីត ណាវ្គ «ពឹះ ប៉ាគ់ អា ពិ ! អាញ់ ចឹង អ្យក់ ប៉ាំងឡៃ អីស អន់ កា ម៉ីត លូ កាណាគ័ ព្រី សា»។ ៤៥ ដាវីត តើល ផា «អីស ចឹក ដាវ ចឹក តាប៉ាក័ ពឹះ តាកូះ លូ អាញ់ កាប៉ាច់ អាញ់ ពឹះ តាកូះ លូ អីស ញន កា ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង ឡាក់ ប‌៉្រ័ះ តាហាន អ៊ីស្រាអ៊ែល ឡាក់ អីស កាប ណាគ់ អា។ ៤៦ ដារ់ អា ប‌៉្រ័ះ ប៊កកាតយ័ ចឹង មប អីស កា អាញ់ អាញ់ ចឹង ប៉ាន់តោ័ អីស ទឹប កាសិត អង់កូ។ ដារ់ អា អាញ់ ចឹង អន់ ប៉ាទ្រូ តាហាន ភីលីសាទីន កា ម៉ីត លូ កាណាគ័ ព្រី សា ដេល។ ប៉ាណូស ទិឌូ អ្វៃ ពឹង អង់កក់ តេះ ចឹង អ្លុ អន់តគ់ ផា ទី ប‌៉្រ័ះ រ៉ាំងហៃ សុនសាត អ៊ីស្រាអ៊ែល តាទឹច ហង។ ៤៧ កាំឡាំង ទិឌូ អ្វៃ ហះ អា ចឹង អ្លុ អន់តគ់ ផា ប‌៉្រ័ះ ប៊កកាតយ័ ប៉្រគ័ អន់ ញឹន សាណ័ះ អូ ត្រគ់ ញន កា ដាវ លើ តាប៉ាក័ អុះ ខង ប‌៉្រ័ះ ប៊កកាតយ័ តាកូះ តាង ញឹន អ៊ែ ចឹង មប អន់ដីស កា ញឹន»។ ៤៨ ផះ ណោះ សុនសាត ភីលីសាទីន ម៉ុត ប៉ាគ់ ចារ ដាវីត ដាវីត កា តាឡូះ ឡាំ តាកូះ លូ អ៊ែ។ ៤៩ ដាវីត ពួត កាទុង អ្យក់ អំហ្មោ ម៉ោញ កាតុ ចៃគ ពឹង កាណាគ័ វ៉ឹត អំហ្មោ ណោះ កេះណោះ វ៉ី ត្រគ់ ពឹង កល់ យ៉ាំង សុនសាត ភីលីសាទីន។ សុនសាត ភីលីសាទីន ណោះ កា ប៉ាទុះ កល់ យ៉ាំង ប៉ក់ គ្រួប តាគ្រួប ឡូត។
៥០ សាណ័ះ ទ្រង ដាវីត លូ សុនសាត ភីលីសាទីន ញន កា អំហ្មោ ម៉ោញ កាតុ។ អ៊ែ ប៉ាន់តោ័ សុនសាត ភីលីសាទីន ណោះ អូ ចឹក ដាវ អុះ។ ៥១ កេះណោះ ដាវីត តាឡូះ ម៉ុត តាវ ហះ សានែង សុនសាត ភីលីសាទីន ណោះ អ៊ែ កា ហ្វាត់ ដាវ វគ័ ណោះ ឡឹង អង់លប ប៉ាន់តោ័ កាសិត អង់កូ កាតាច់ ប៉ុត។ ប៉ាគ់ មួត តាហាន ភីលីសាទីន ប៉ប័ តាហាន អន់ឌែ បក់ កេង ឡឹង ពូ តោ័ កេះ អន់ឌែ សាតាក់ ទិ ប៉្យើះ។ ៥២ តាហាន អ៊ីស្រាអ៊ែល លូ តាហាន យូដា កា អ្យូវ ទិឌូ តាំងហើ តាយ៉ិប ពួយ មួត ភីលីសាទីន លើយ ទឹល ប៉ាគ់ មឿង កាត លូ អំប៉ារ ទ្រួក មឿង អេក្រូន។ ប៉ាទ្រូ មួត ភីលីសាទីន ប៉ក់ តោ័ រ៉ាតក ប៉ក រទ្រង ឡាំ ប៉ាគ់ មឿង សារ៉ៃម លើយ ទឹល មឿង កាត លូ មឿង អេក្រូន។ ៥៣ ឡៃង ឡឹង តាយ៉ិប ពួយ មួត ភីលីសាទីន កេះៗ តាហាន អ៊ីស្រាអ៊ែល វ៉ីល សឹត អ្យក់ រ៉ាស ពឹង ចារ រ៉ាណើះ មួត ភីលីសាទីន។ ៥៤ ដាវីត អ្យក់ កល់ សុនសាត ភីលីសាទីន ណោះ ឡាំ ប៉ាគ់ មឿង យេរូសាឡឹម ទឹប អ្យក់ ឃឿង តាកូះ ម៉ះ វគ័ ណោះ ឡាំ ចៃគ ពឹង រ៉ាណើះ អ៊ែ។
៥៥ ប៉ាគ់ សាដាច់ សូល ប៉ប័ ដាវីត ឡាំ តាកូះ លូ សុនសាត ភីលីសាទីន អ៊ែ កា អំប៉ញ់ វគ័ អាប់នើរ ឡាក់ ម៉ៃគ តាហាន ផា «អាប់នើរ ! មន ណោះ គន ពឿ អ៊ែ ណោះ ?» វគ័ អាប់នើរ កា តើល ផា «អឺ សាដាច់ អាញ់ អូ អ្លុ អុះ»។ ៥៦ សាដាច់ សូល ប៉្រើ ផា «អ្យគ័ អីស សាគ់ អំប៉ញ់ ហៃ មន ណោះ អ៊ែ គន ពឿ ណោះ ?» ៥៧ ប៉ាគ់ ដាវីត សឹត ឡឹង ប៉ាន់តោ័ សុនសាត ភីលីសាទីន វគ័ អាប់នើរ ប៉ាណាំ អ៊ែ ម៉ុត ឡាំ ប៉ាគ់ ចារ សាដាច់ សូល ផះ ណោះ ដាវីត ចឹក ឡាំ កល់ សុនសាត ភីលីសាទីន ណោះ ដេល។ ៥៨ សាដាច់ សូល កា អំប៉ញ់ ផា «អឺ មន ! អីស គន ពឿ អីស អា ?» ដាវីត តើល ផា «អឺ ពឹ តាំងឡា អាញ់ គន យេសាយ អ្វៃ ប៉ាគ់ ស្រុក បេតាលេហិម»។

- ១ សាំយូអ៊ែល
- <
- ១៧
- >

© 2020 WBT