- នេហេមៀ
- <
- ២
- >

២
សារ វគ័ នេហេមៀ ប៉រ់ ឡាំ ប៉ាគ់ ខេត យូដា
១ ពឹង ខៃ ១ សាណាំ ២០ រ៉ាំងវ៉ាង សាដាច់ អាថាស៊ើកសេះ រ៉ាំងហៃ ផះ អ៊ែ អ្វៃ អៃត សា អាញ់ អ្យក់ តាពែ ប៉្លៃ អង់កាច ត្រឹង អន់ កា អ៊ែ។ អាញ់ អូ ឃើយ ប៉្រគ័ ម៉ូះ ម៉ាត់ សាំងអយ នែវ អា ហះ ម៉ាត់ សាដាច់ អុះ។ ២ សាដាច់ អំប៉ញ់ អាញ់ ផា «អីស អូ ទី អីគ ញ៉ា អុះ ខ ញ៉ា បះ ម៉ូះ ម៉ាត់ អីស សាំងអយ នីអៀ ? អីស អុក ពុត ពៀក ឡឹង សារ ញ៉ា ?» ផះ ណោះ អាញ់ កាខរ់ ណូស អ្យូគ ខាក់។ ៣ អាញ់ រ៉ះ កា សាដាច់ ផា «អន់ អីស ទី អាញុ អ្វៃ លើយ។ នីចម័ ម៉ូះ ម៉ាត់ អាញ់ ចឹង អ្លុ ហោក រ៉គ់ ខង មឿង ឡាក់ ទី រ៉ូង័ ប៉ាទ្រូ វគ័ យ៉ាគ់ អាញ់ តាលៀយ រ៉ាយ រ៉ាំ កេះ កាប៉ាច់ អំប៉ារ ទ្រួក មឿង កា អុញ សា ទិ ដេល»។ ៤ សាដាច់ អំប៉ញ់ អាញ់ ផា «អីស ប៉ិច ប៉រ់ ញ៉ា ឡឹង អាញ់ ?» ផះ ណោះ អាញ់ កា ម៉ន់ ឡោម ប‌៉្រ័ះ ៥ កេះណោះ អាញ់ រ៉ះ កា សាដាច់ ផា «ផានែវ កា ត្រគ់ ពុត អីស ផា អីស តាប៉ាប តាប៉ុន កា អាញ់ តាទឹច អីស អន់ អាញ់ ឡាំ ប៉ាគ់ ខេត យូដា ឃឺ ឡាំ ប៉ាគ់ មឿង ឡាក់ ទី រ៉ូង័ ប៉ាទ្រូ វគ័ យ៉ាគ់ អាញ់ ភឿ អន់ អាញ់ ប៉្រគ័ មឿង ណោះ ណាវ្គ»។ ៦ ផះ ណោះ កាម៉ាញ់ អ៊ែ អ្វៃ ហះ ណោះ ដេល សាដាច់ កា អំប៉ញ់ អាញ់ ណាវ្គ ផា «ទុញ ប៉ុប ចំ អីស ចឹង អ្វៃ ប៉ាគ់ ណោះ ? ខៃ ចំ អីស ចឹង សឹត ប៉ាគ់ អា ណាវ្គ ?» អាញ់ រ៉ះ កា សាដាច់ ឡឹង ខៃ អាញ់ ចឹង សឹត ណាវ្គ ណោះ សាដាច់ កា ភម អន់ អាញ់ ឡាំ។ ៧ កេះណោះ ណាវ្គ អាញ់ រ៉ះ កា សាដាច់ ផា «ផានែវ ត្រគ់ ពុត អីស ប៉រ់ អីស ច្រាគ់ សត់ត្រា ប៉ាហ្យើ ពឹង អាញ់ ម៉ាគ់ អាញ់ អ្យក់ ឡាំ ជឹន កា ម៉ៃគ រ៉ាំងហៃ ខេត អន់ទៀគៗ ឡាក់ អ្វៃ គែង ដារ់ ម៉ុត តាំងលេ អឺប៉្រាត ម៉ាគ់ អន់ឌែ អន់ អាញ់ ឡាំ ទឹល ប៉ាគ់ ខេត យូដា ៨ លូ សត់ត្រា ម៉ោញ ណាវ្គ រ៉ះ កា អេសាប ឡាក់ ម៉ៃគ រ៉ាំងហៃ ព្រី កា អីស ភឿ ម៉ាគ់ អ៊ែ អន់ អ៊្លង កា អាញ់ ប៉្រគ័ អ៊្លង អ៊ប អំប៉ារ ទ្រួក ក្យាម័ ហះ រ៉ោង រ៉ាម៉ះ លូ ប៉្រគ័ ទ្រួក មឿង ទឹប ប៉្រគ័ ហី អាញ់ ចឹង អ្វៃ ដេល»។ សាដាច់ កា ច្រាគ់ សត់ត្រា ពួយ សារ អាញ់ ប៉រ់ ខង ប‌៉្រ័ះ អាញ់ ដាគ់ ពុត កា អាញ់។
៩ សាដាច់ កា ប៉្រើ ម៉ៃគ តាហាន លូ តាហាន ជិះ សេះ ឡាំ ជឹន អាញ់ ដេល។ អាញ់ កា ឡាំ ប៉ាគ់ ចារ មួត ម៉ៃគ រ៉ាំងហៃ ខេត ឡាក់ អ្វៃ គែង ដារ់ ម៉ុត តាំងលេ អឺប៉្រាត អន់ សត់ត្រា ប៉ានឹរ សាដាច់ កា អន់ឌែ។ ១០ ប៉ាគ់ វគ័ សាន់បាឡាត់ ឡឹង តេះ ហូរ៉ូនែម លូ វគ័ ថូប៊ីយ៉ា ឡាក់ សុនសាត អាម៉ូន ឡាក់ ប៉្រគ័ កាន តីស អន់ឌែ អ្លុ សារ ណោះ អន់ឌែ អូ រ៉គ់ ពុត អុះ ខង ប៉ប័ អាញ់ ចឹង ប៉្រគ័ អន់ ទី ខា សាំរ៉ាប់ កា សុនសាត អ៊ីស្រាអ៊ែល។
សារ វគ័ នេហេមៀ ឡាំ ហៃ ទ្រួក មឿង យេរូសាឡឹម
១១ អាញ់ កា ឡាំ ទឹល ប៉ាគ់ មឿង យេរូសាឡឹម អាញ់ អ្វៃ ហះ ណោះ ប៉ៃង ដារ់។ ១២ កេះណោះ អាញ់ អ្យូវ ឡឹង កាម៉ាំង លូ ប៉ាណាំ ពៀរ ប៉ៃង ដូវ ណាវ្គ ឡាំ អន់ឌូ ដេល ហះកា អាញ់ អូ ទី រ៉ះ កា ពឿ អន់ អ្លុ អុះ ឡឹង សារ ប‌៉្រ័ះ អាញ់ ប៉្រគ័ អន់ ពុត អាញ់ ប៉ិច ប៉ាយ៉ាម័ ទ្រួក មឿង យេរូសាឡឹម ណោះ។ ទី ដឹង លៀ អាញ់ ជិះ អូ ទី កាណាគ័ ញ៉ា អន់ទៀគ ណាវ្គ អុះ អ្វៃ អន់ឌូ លូ អាញ់។ ១៣ ម៉ាំង ណោះ អាញ់ ចាក ឡាច់ ឡឹង មឿង ទ្រង អំប៉ារ ក្លូះ ប៉ានឹម បង់ ឡាំ ប៉ាគ់ អន់ដូង័ ណាក លូ ប៉ាគ់ អំប៉ារ ចារ ពូ អ្លាត អំហ្មូវ។ អាញ់ ហៃ ទ្រួក មឿង យេរូសាឡឹម ហះ ចារ ប៉ាក់ រ៉ាយ រ៉ាំ ទឹប អំប៉ារ មឿង ឡាក់ អុញ សា ណោះ ដេល។ ១៤ អាញ់ ឡាំ ក្យាម័ ចឹង ទឹល អំប៉ារ ហះ កល់ ទៀក លូ ស្រះ សាដាច់ ហះកា អូ ទី ទ្រង អន់ លៀ ឡាក់ អាញ់ ជិះ ណោះ ចាក ឡាំ ប៉ាគ់ ង៉ីរ ណាវ្គ អុះ។ ១៥ ទឹល នីណោ័ះ អាញ់ កា ហាវ ទ្រង តាចាង័ ទឹប កាម៉ាំង ភឿ ឡាំ ហៃ ទ្រួក មឿង កេះណោះ អាញ់ សឹត ម៉ុត ទ្រង អំប៉ារ ក្លូះ ប៉ានឹម ណាវ្គ។ ១៦ កាប៉ាច់ មួត ក្រាគ់ រ៉ាំងហៃ មឿង អូ អ្លុ អន់តគ់ កា អាញ់ ឡាំ ប៉ាគ់ ចំ លើ ប៉្រគ័ ញ៉ា អុះ ផះ ណោះ អាញ់ បើ រ៉ះ កា ប៉ាសុន យូដា មួត ក្រាគ់ រ៉ាម៉ះ ប‌៉្រ័ះ  មួត ផូង័ វ៉ាច់ បក់ ប៉្រគ័ កាន តីស មួត ក្រាគ់ រ៉ាំងហៃ លើ មួត ឡាក់ ចឹង ត្រគ់ ប៉្រគ័ ង៉ារ ប៉ាយ៉ាម័ ទ្រួក អន់ អ្លុ ឡឹង ង៉ារ អាញ់ ឃឹត ប៉្រគ័ ណោះ អុះ។
១៧ កេះណោះ អាញ់ កាប លូ អន់ឌែ ផា «អន់ដីស អ្លុ កេះ ពិន ទី សារ ថុក ប៉ាណាប ប៉ុប ចំ មឿង យេរូសាឡឹម អា អ្វៃ កា រ៉ាយ រ៉ាំ អំប៉ារ ទ្រួក មឿង កា អុញ សា ទិ ដេល។ ទឹល នីណោ័ះ ពិ ពិន ប៉ាណាំ គួប ប៉្រគ័ ទ្រួក មឿង យេរូសាឡឹម ណាវ្គ ម៉ាគ់ ដាគ់ ពិន អូ តាយួស ណាវ្គ»។ ១៨ កេះណោះ អាញ់ រ៉ះ អន់ អន់ឌែ អ្លុ អន់តគ់ ឡឹង សារ ប‌៉្រ័ះ អាញ់ ដាគ់ ពុត កា អាញ់ លូ សារ សាដាច់ កាប លូ អាញ់ នីចម័ អន់ដា។ អន់ឌែ កា កាប ផា «ពិ ពិន ប៉ាណាំ គួប ប៉្រគ័»។ ទឹល នីណោ័ះ អន់ឌែ កា ទី ពុត ប៉ិច ប៉្រគ័ ង៉ារ ឡាក់ ដាគ់ កាខាក់ ណោះ។ ១៩ កាប៉ាច់ វគ័ សាន់បាឡាត់ វគ័ ថូប៊ីយ៉ា លូ វគ័ កេស៊ែម ឡាក់ សុនសាត អារ៉ាប់ ផះ អន់ឌែ កាតាំង សារ ណោះ អន់ឌែ កាកីក ប៉ាឡៃវ លូ បឺង៉ាយ ញឹន អន់ឌែ កាប ផា «អន់ដីស ប៉ិច ប៉្រគ័ ញ៉ា ណោះ ? ញ៉ា អន់ដីស ប៉ិច ប៉ាសាំង លូ សាដាច់ ប ?» ២០ អាញ់ តើល អន់ឌែ ផា «ប‌៉្រ័ះ ពឹង ប៉្លៃង ចាបះ កា ចឹង អន់ ញឹន ប៉្រគ័ កើត។ ញឹន ឡាក់ ទុច ប‌៉្រ័ះ ញឹន ចឹង ប៉្រគ័ មឿង អា។ កាប៉ាច់ អន់ដីស អូ ទី ចានែក លូ អូ ទី ចាបាប់ ញ៉ា ពឹង មឿង យេរូសាឡឹម អន់ដីស កា អូ ខឹន ម៉ុត សង់ខុំ ញឹន ដេល»។
…

- នេហេមៀ
- <
- ២
- >

© 2020 WBT